त्रकालां पवै करदियां हियां। दोआरी च खड़ोती दी ओ मकानै दे कन्नै, शिड़का दे कंढै बनी दी हट्टी आली बक्खी दिखदी होई सोचा करदी ही जे ए हट्टी, चाह् दे होटल दा कम्म बी दिंदी ऐ पर ए नां दा गै होटल हा। इयां ते पक्का बने दा हा पर बौह्ने आले बैचें उप्पर मैलु दियां परतां जम्मी गेदियां हियां। जित्थें लोक कन्धै कन्ने टासना लाइयै बौह्न्दे हे उत्थें उन्दे सिरै दे तेला कन्ने नशान बनी गेदे हे, जियां कुसै लौह्के जनेह् जागतै ने इक्कै लैनु च डींगें तरेडे गोल दारे पाए दे होन।